د کرېکټ د نړیوال جام او سیالیو، تاریخ ته لنډه کتنه 
‏د کرېکټ نړیوال جام سیالۍ په لومړي ځل په ۱۹۷۵ کال په انګلېنډ کې وشوې، او تر اوسه لس وارې د نړیوال جام سیالۍ شوي دي.
د کرېکټ نړیوال جام سیالۍ په لومړي وار په ۱۹۷۵ کال کې په انګلېنډ کې وشوې چې اتو لوبډلو په کې برخه لرله. دغه سیالۍ له همدغه کال را وروسته په هرو څلورو کلونو کې یو وارې کېږي، لس وارې شوې او د ۲۰۱۵ کال سیالۍ یې ۱۱ وار دی. په ۱۹۷۵ کال کې کرېکټ د ۶۰ اورونو لوبه وه، په دغه جام کې انګلېنډ، اسټرالیا، نیوزلېنډ، ویسټ انډیز، هند او پاکستان د کرېکټ د نړیوالې شورا د دایمي غړو په توګه، سریلنکا او ختیځه افریقا د دویمې درجې هېوادونو په توګه برخه اخیستي وه چې د جون په نهمه پیل په ۲۳ پای ته ورسېده. د ۶۰ اورونو په کرېکټ کې سور بال لوبول کېده چې ویسټ انډیز په پایلوبه کې اسټرالیا ته په ۱۷ منډو ماتې ورکړه او د کرېکټ د نړیوال جام لومړنی اتل شو. ویسټ انډیز ۲۹۱ منډې وکړې او د اسټرالیا لوبډله یې په ۲۷۴ کې وسوځېدله. د کرېکټ د دویم نړیوال جام سیالۍ په ۱۹۷۹ د جون په نهمه پيل او په ۲۳ ختمې شوې چې بیا هم انګلېنډ یې کوربه و. په دغه جام کې بیا هم لوبډلې اته وې او بیا یې هم ویسټ انډیز اتل شو، خو دا وارې یې په پایلوبې کې کوربه انګلېنډ ته په ۹۲ منډو ماتې ورکړه، ویسټ انډیز په ۶۰ اورونو کې ۲۸۶ منډې وکړې او د انګلېنډ ټوله لوبډله یې ۱۹۴ منډو وسوځوله. په دغه جام کې د ختیځې افریقا په ځای دا وارې کاناډا ولوبېدله، خو په دریو لوبو کې یې یوه هم و نه ګټله. بیا هم انګلېنډ د سیالیو کوربه و چې د جون د میاشتې په ۹ پیل او په ۲۳ پای ته ورسېدې. زمبابوۍ په لومړي ځل په نړیوال جام کې د لوبېدو تجربه وکړه خو په شپږو لوبو کې یې یوه لوبه وګټله. هند د نړیوال جام درېیم اتل شو، هند په پایلوبه کې ۱۸۳ منډې وکړې خو د ویسټ انډیز ټوله لوبډله یې په ۱۴۰ منډو وسوځوله او د اتلولۍ جام یې پورته کړ. د کرېکټ د څلورم نړیوال جام سیالۍ په هند او پاکستان کې وشوې، لوبډلې هماغه اته وې، خو د لوبې اورونه له ۶۰ څخه ۵۰ ته کم شول. دغه سیالۍ د اکتوبر په اتمه پيل او د نومبر په اتمه ختمې شوې، چې اسټرالیا په کې په لومړي ځل نړیواله اتلولي وګټله. اسټرالیا په پایلوبې کې انګلېنډ ته د ۲۷۳ منډو هدف ورکړ خو انګلېنډ دغه لوبه اسټرالیا ته په اوو منډو وبایلله. اسټرالیا او نیوزلینډ د کرېکټ د پنځم نړیوال جام د سیالیو کوربانه، چې پاکستان په کې اتل شو. جنوبي افریقا په لومړي ځل په نړیوال جام کې ولوبېده، دا وارې نهو لوبډلو له یوبل سره سیالۍ وکړې چې اووه یې د نړیوالې شورا دایمي یا د ټسټ لوبو امتیاز لروونکي او دوه یې د دویمې درجې هېوادونه وو. پاکستان په پایلوبې کې انګلېنډ ته ۲۴۹ منډې وکړې خو د انګلېنډ ټوله لوبډله په ۲۲۷ وسوځېدله او پاکستان نړیواله اتلولي یې وګټله. هند، پاکستان او سريلنکا د دغو سیالیو کوربانه و چې سریلنکا یې اتله شوه. په دغو سیالیو کې ۱۲ هېوادونو برخه اخیستې وه چې لس یې د کرېکټ د نړیوالې شورا دایمې غړي او څلور یې بیا د دویمې درجې هېوادونه وو. کینیا، متحده عرب امارات او هالېنډ په لومړي ځل په نړیوال جام کې ولوبېدل، متحده عرب امارات او کینیا په پنځو لوبو کې یې یوه-یوه وګټله. په پایلوبې کې سرېلنکا له اسټرالیا سره مخامخ شوه، اسټرالیا ۲۴۱ منډې وکړې خو سرېلنکا په ۴۷ اور کې دغه هدف پوره او د کرېکټ نړیوال جام یې وګاټه. انګلېنډ، سکاټلېنډ، ایرلېنډ او هالېنډ د دغو سیالیو کوربانه و. په سیالیو کې بیا هم ۱۲ لوبډلې وې، خو دا وارې بنګلدېش او سکاټلېنډ په کې هم ولوبېدل، متحده عرب امارات او هالېنډ دغو سیالیو ته لاره ونکړاې شوه. پایلوبې ته پاکستان او اسټرالیا ووتل، پاکستان ډېره خرابه لوبه وکړه، په ۳۹ اورونو کې یې ټوله لوبډله وسوځېدله او ۱۳۲ منډې وکړې چې اسټرالیا په اسانۍ سره په ۲۱ اور کې پوره او د کرېکټ نړیوال جام پورته کړ. جنوبي افریقا، کینیا او زمبابوۍ د دغو سیالیو کوربانه وو چې دا وارې په کې ۱۴ لوبډلې ولوبېدې. نمېبیا په کې په لومړي ځل د لوبېدو چانس ترلاسه کړ، هالېنډ، کاناډا او بنګلدېش د دغو سیالیو درې نور وروستي ټیمونه وو. دغه سیالۍ د فبرورۍ په نهمه پيل او د مارچ په ۲۳ پای ته ورسېدې. اسټرالیا په پایلوبې کې هند ته په ۱۲۵ منډو ماتې ورکړه او په دویم وار یې نړیواله اتلولي وګټله. اسټرالیا ۳۵۹ منډې وکړې خو د هند ټوله لوبډله ۲۳۴ منډو وسوځېدله. ویسټ انډیز د دغو سیالیو کوربه و چې د مارچ په ۱۳ پېل او د اپریل په ۲۸ پای ته ورسېدې. دا وارې په نړیوال جام کې ۱۶ لوبډلې ولوبېدې، چې ایرلېنډ او برمودا په کې په لومړي وار د لوبېدو چانس ترلاسه کړی و. هالېنډ، سکاټلېنډ، کاناډا او نمبېبیا د دغو سیالیو څلور نور وروستي ټیمونه وو. اسټرالیا له سرېلنکا سره پایلوبه وکړه، د موسم د خرابوالي له کبله د لوبې اورونه له ۵۰ څخه ۳۸ ته راکم شول، اسټرالیا سرېلنکا ته د ۲۸۱ منډو هدف ورکړ، خو سرېلنکا یوازې ۲۱۵ منډې وکړې او په دې ترتیب اسټرالیا په درېیم پرلپسې ځل، نړیوال جام وګاټه. د کرېکټ د لسم جام سیالۍ په هند، سرېلنکا او بنګلدېش کې وشوې او ۱۴ هېوادونو په کې برخه واخیسته چې ایرلېنډ، هالېنډ، کاناډا او کینیا یې د کرېکټ د نړیوالې شورا د دویمې درجې ټیمونه وو. په پایلوبې کې هند له سرېلنکا سره مخامخ شوه. سرېلنکا په ۵۰ اورونو کې هند ته د ۲۷۴ منډو هدف وټاکه، خو هند په ۴۹ اور کې دغه هدف ترلاسه او په خپل کور کې دننه یې د کرېکټ لسم جام وګاټه. د کرېکټ د نړیوالې شورا را روان یوولسم جام په اسټرالیا او نېوزلېنډ کې کیږي چې ټولټال ۱۴ هېوادونه په کې برخه لري. افغانستان په کې په لومړي ځل د لوبېدو چانس ترلاسه کړی دی. اېرلېنډ، سکاټلېنډ او متحده عرب امارات د کرېکټ د نړیوالې شورا د دویمې درجې درې نور هېوادونه دي چې په دغو سیالیو کې لوبیږي. دغه سیالۍ د فبروۍ په ۱۴ پیلیږي او د مارچ ۲۹ پای ته رسېږي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.